CELEX: 32017R1389
Language: el
Date: 2017-07-26 00:00:00
Title: Κανονισμός (ΕΕ) 2017/1389 της Επιτροπής, της 26ης Ιουλίου 2017, για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τον ορισμό του εργαστηρίου αναφοράς της ΕΕ για τους τροφιμογενείς ιούς (Κείμενο που παρουσιάζει ενδιαφέρον για τον ΕΟΧ )

27.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 195/9
            
         ΚΑΝΟΝΙΣΜΌΣ (ΕΕ) 2017/1389 ΤΗΣ ΕΠΙΤΡΟΠΉΣ
   της 26ης Ιουλίου 2017
   για την τροποποίηση του παραρτήματος VII του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου όσον αφορά τον ορισμό του εργαστηρίου αναφοράς της ΕΕ για τους τροφιμογενείς ιούς
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (1), και ιδίως το άρθρο 32 παράγραφος 5,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 882/2004 καθορίζει τα γενικά καθήκοντα, τις αρμοδιότητες και τις απαιτήσεις των εργαστηρίων αναφοράς της Ευρωπαϊκής Ένωσης για τα τρόφιμα και τις ζωοτροφές, καθώς και για την υγεία των ζώων. Τα εργαστήρια αναφοράς της ΕΕ για τα τρόφιμα και τις ζωοτροφές παρατίθενται στο μέρος I του παραρτήματος VII του εν λόγω κανονισμού. Ο κατάλογος αυτός δεν περιλαμβάνει εργαστήριο αναφοράς της ΕΕ για τους τροφιμογενείς ιούς. Ωστόσο, το άρθρο 32 παράγραφος 5 του εν λόγω κανονισμού προβλέπει ότι η Επιτροπή μπορεί να περιλαμβάνει στο παράρτημα VII και άλλα εργαστήρια αναφοράς της ΕΕ.
            
         
               (2)
            
            
               Τα εργαστήρια αναφοράς της ΕΕ θα πρέπει να καλύπτουν τους τομείς της νομοθεσίας για τα τρόφιμα και τις ζωοτροφές και την υγεία των ζώων, όταν απαιτούνται ακριβή αναλυτικά και διαγνωστικά αποτελέσματα. Παρόλο που υπάρχουν καθιερωμένες μέθοδοι για την ανίχνευση ιών στα τρόφιμα, η αποτελεσματικότητα των ελέγχων εμποδίζεται από την έλλειψη ομοιομορφίας στη χρήση των δοκιμών. Το γεγονός ότι δεν διενεργούνται δοκιμές ικανότητας για την αξιολόγηση των μεθόδων που χρησιμοποιούνται από τα εθνικά εργαστήρια αναφοράς και της δυνατότητάς τους να τις χρησιμοποιούν καθιστά δύσκολο για ορισμένα εθνικά εργαστήρια αναφοράς και επίσημα εργαστήρια να λάβουν τη διαπίστευση που απαιτείται για να λειτουργήσουν σε συμμόρφωση με τον κανονισμό (ΕΚ) αριθ. 882/2004. Ως εκ τούτου, η έλλειψη εργαστηρίου αναφοράς της ΕΕ για τους τροφιμογενείς ιούς επηρεάζει αρνητικά την ικανότητα των αρμόδιων αρχών να διενεργούν επίσημους ελέγχους στον τομέα αυτό.
            
         
               (3)
            
            
               Στις 16 Δεκεμβρίου 2016 η Επιτροπή δημοσίευσε πρόσκληση υποβολής υποψηφιοτήτων για να επιλέξει και να ορίσει ένα εργαστήριο αναφοράς της ΕΕ στον τομέα των τροφιμογενών ιών. Το Livsmedelsverket, το εργαστήριο που επιλέχθηκε, θα πρέπει να οριστεί ως εργαστήριο αναφοράς της ΕΕ στον τομέα των τροφιμογενών ιών.
            
         
               (4)
            
            
               Ως εκ τούτου, το μέρος I του παραρτήματος VII του κανονισμού (ΕΚ) αριθ. 882/2004 θα πρέπει να τροποποιηθεί ανάλογα.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο μέρος I του παραρτήματος VII του κανονισμού (ΕΚ) αριθ. 882/2004 προστίθεται το ακόλουθο σημείο 22:
   
      «22.   Εργαστήριο αναφοράς ΕΕ για τους τροφιμογενείς ιούς
      
      Livsmedelsverket
      Ουψάλα
      Σουηδία».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 26 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 165 της 30.4.2004, σ. 1.